निगम का हाउस आज, हंगामे के आसार
शिमला| सर्कुलररोड पर पेड पार्किंग के मामले पर मंगलवार को जनरल हाउस में हंगामे के आसार हैं। भाजपा समर्थित पार्षद सर्कुलर रोड पर येलो लाइन लगाकर पेड पार्किंग का विरोध कर रहे हैं और उन्होंने हाउस में इसके खिलाफ आवाज उठाने की बात कही है। विरोध को लेकर सभी पार्षदों ने रणनीति तैयार कर ली है।
इसके अलावा सदन में आशियाना प्रोजेक्ट के तहत मकान आवंटन मामले में भी पार्षद हंगामा कर सकते हैं। निगम ने 17 दिसंबर को पांच लोगों को आवासों के अलॉटमेंट लेटर तो दिए हैं, लेकिन उनको चाबियां आज तक नहीं सौंपी हैं। कुछ पार्षदों का यह भी आरोप है कि आवासों के लिए शहरी गरीबों की जो लिस्ट बनाई गई है, उसमें धांधली हुई है। इसमें आरोप पार्षद प्राथमिकता को दर किनार करने का है। पार्षदों का कहना है कि उन्होंने जो नाम दिए थे, वे लिस्ट में शामिल नहीं किए गए। पहले चरण में 25 लोगों को मकान दिए जाने हैं। 20 लोगों का अभी तक चयन ही नहीं किया गया है। इस देरी पर भी पार्षद सदन में जवाब मांगेंगे। अगले चरण में आवंटित किए जाने वाले आवास कब तक तैयार होंगे, इसके बारे में भी पार्षद सवाल करेंगे।
हाउस में मजदूरों की दिहाड़ी को लेकर भी अंतिम फैसला लिया जा सकता है। निगम ने वित्त कमेटी की बैठक में मजदूरों को 180 रुपए प्रतिदिन के हिसाब से दिहाड़ी देने का प्रस्ताव पारित किया है। अब इस प्रस्ताव को अंतिम मंजूरी के लिए हाउस में रखा जाएगा।
hin_Deva hin_Deva hin_Deva hin_Deva